# Indicació geogràfica protegida

La indicació geogràfica protegida (IGP) és una denominació de qualitat, regulada a escala d'Unió Europea, que identifica un producte alimentari que és originari d'un lloc determinat, una regió o un país, té una qualitat determinada, una reputació o una altra característica que pugui essencialment ser atribuïda al seu origen geogràfic, i com a mínim una de les seves fases de producció, transformació o elaboració es fa a la zona geogràfica definida.
Cal que es compleixin els requisits establerts al Reglament comunitari sobre règims de qualitat de productes agrícoles i alimentaris. La IGP és un distintiu d'identificació de la Unió Europea, creat el 1992. Inicialment s'assignava només a productes alimentaris, però des de 2009 s'aplica també als vins (s'exclouen els esperits). Les denominacions IGP estan protegides legalment a tota la Unió Europea.
A diferència d'una denominació d'origen protegida, part de la matèria primera o bé part del procés de producció, transformació o elaboració pot provenir o es pot realitzar fora de la zona geogràfica. No obstant això, se'n garanteix la reputació i la qualitat tradicional de la zona. Per exemple, a l'illa de Mallorca no es disposa de prou farina per fer totes les ensaïmades típiques. Als Països catalans hi ha les indicacions geogràfiques protegides següents:
| Catalunya Calçot de Valls Clementines de les Terres de l'Ebre Llonganissa de Vic Pa de pagès català Patata de Prades Pollastre i capó del Prat Poma de Girona Torró d'Agramunt Vedella dels Pirineus Catalans Gall del Penedès | Catalunya del Nord Anxoves de Cotlliure Vedella dels Pirineus Catalans Carxofa del Rosselló Costers catalans Costa vermella Illes Balears Sobrassada de Mallorca Ensaïmada de Mallorca Ametlla de Mallorca Oli d'Eivissa | País Valencià Torró de Xixona Torró d'Alacant Cítrics valencians Cireres de la Muntanya d'Alacant Embotit de Requena |

## Altres distintius

| Distincions per a vins i begudes espirituoses: VQPRD Denominació d'origen Denominació d'origen qualificada Indicació geogràfica de begudes espirituoses Vi de la terra | Per a altres productes alimentaris: Indicació geogràfica Denominació d'origen protegida Marca Q Especialitat tradicional garantida |

## Referències

* ↑ «Reglament (UE) nº 1151/2012 del Parlament Europeu i del Consell, de 21 de novembre de 2012, sobre els règímens de qualitat dels productes agrícoles y alimentaris.». DOUE, 14-12-2012, pàg. 1-29.
* ↑ «Productes amb el reconeixement comunitari IGP». Generealitat de Catalunya.
* ↑ «RESOLUCIÓ AAM/2830/2014, de 2 de desembre, per la qual s'adopta decisió favorable a la sol·licitud d'inscripció de la Indicació Geogràfica Protegida Gall del Penedès.». DOGC, 6774, 19-12-2014.
* ↑ «Arriba la IGP Gall del Penedès». Ruralcat, 29-12-2014. [Consulta: 30 desembre 2014].
* ↑ «Connaître les labels de qualité» (en francès). Departament dels Pirineus Orientals.
* ↑ «Indicacions Geogràfiques Protegides de les Illes Balears». Illes Balears Qualitat.
* ↑ «La IGP Ametlla de Mallorca, inscrita al registre comunitari de denominacions d'origen protegides». Govern de les Illes Balears. [Consulta: 30 desembre 2014].
* ↑ «Les figures de qualitat agroalimentària diferenciada de la Comunitat Valenciana». Generalitat Valenciana.